**DOM ZDRAVLJA KARLOVAC**

**IZVJEŠĆE O PROVEDBI PROGRAMA RADA I RAZVOJA**

**DOMA ZDRAVLJA KARLOVAC ZA 2022.**

**U Karlovcu, siječanj 2023.**

Na temelju članka 25. Statuta Doma zdravlja Karlovac ravnateljica Doma zdravlja Karlovac na 15. sjednici Upravnog vijeća Doma zdravlja Karlovac održanoj 31. siječnja 2023. podnosi

**IZVJEŠĆE O PROVEDBI PROGRAMA RADA I RAZVOJA**

**DOMA ZDRAVLJA KARLOVAC ZA 2022. GODINU**

**Uvod**

DOM ZDRAVLJA KARLOVAC zdravstvena je ustanova primarne zdravstvene zaštite osnovan Odlukom o statusnoj promjeni Medicinskog centra Karlovac broj 021-01/94- 01/23 Županijskog poglavarstva Karlovačke županije od 23.03.1994.g. Osnivač Doma zdravlja je Karlovačka županija.

Pružanje zdravstvenih usluga u Domu zdravlja Karlovac i u 2022. godini bilo je u obilježeno pandemijom virusa SARS Covid-19 uslijed čega se rad u svim djelatnostima odvijao pod posebnim epidemiološkim uvjetima.

Svi zdravstveni i nezdravstveni radnici Doma zdravlja Karlovac dali su svoj maksimalni doprinos da bi se što više osigurala dostupnost i kontinuiranost te održala i unaprijedila kvaliteta usluga.

**Kadrovi**

Krajem prosinca 2022. Dom zdravlja Karlovac zapošljava 134 radnika, od čega su 102 zdravstveni, a ostali su nezdravstveni radnici.

Tijekom 2022. zapošljavani su djelatnici na određeno vrijeme radi zamjene djelatnika za vrijeme bolovanja ili godišnjih odmora, a na neodređeno vrijeme zaposleni su djelatnici na radna mjesta upražnjena odlaskom djelatnika u mirovinu, a po ishođenju suglasnosti Ministra zdravstva.

Plan o daljnjem razvoju ustanove je realiziran i u 2022. godini kada su preuzete dvije ordinacije obiteljske medicine u Dom zdravlja Karlovac nakon odlaska liječnica u privatnoj praksi u mirovinu.

U 2022. godini ugovoren je s HZZO-om još jedan mobilni palijativni tim čime je povećana dostupnost i kvaliteta usluga palijativne skrbi na cijelom području Karlovačke županije.

Početkom 2022. godine specijalizaciju iz pedijatrije završila je jedna liječnica radnica Doma zdravlja Karlovac koju je ustanova poslala na specijalizaciju te financirala istu iz vlastitih sredstava te je na taj način popunjen i ugovoren još jedan pedijatrijski tim nakon odlaska liječnika pedijatra u privatnoj praksi u mirovinu.

Dom zdravlja Karlovac ugovara jedan tim iz djelatnosti zdravstvene zaštite žena te od 1. siječnja 2022. godine dva tima iz djelatnosti zdravstvene zaštite predškolske djece.

U srpnju 2022. godine započelo je i specijalističko usavršavanje liječnika dentalne medicine iz ortodoncije na čiji početak se čekao od 2017. godine jer ustanova nije dobila Rješenje o početku specijalizacije od strane Klinike za stomatologiju odnosno Ministarstva zdravstva RH. Za navedenu specijalizaciju u 2022. godini je sklopljen Sporazum o financiranju iste sa Karlovačkom županijom za cijelo vrijeme njenog trajanja, a to je tri godine.

Dom zdravlja Karlovac završava 2022. godinu s ugovorenih sedamnaest timova obiteljske (opće) medicine, od čega su tri nositeljice timova dr. med. spec. obiteljske medicine.

U 2021. je započela sa specijalizacijom još jedna liječnica obiteljske medicine što se nastavilo i u 2022. kada je na specijalizaciju poslana još jedna liječnica.

Za 2023. godinu planirane su još dvije specijalizacije iz obiteljske medicine što bi povećalo broj specijalista obiteljske medicine u Domu zdravlja Karlovac.

Osim obiteljske medicine u 2022. godini započela je s specijalizacijom i jedna liječnica Doma zdravlja Karlovac iz područja medicine rada te se na taj način nastoji riješiti problem obnavljanja kadrova i djelatnosti u budućnosti.

Specijalizacije koje su započete Dom zdravlja Karlovac će prijaviti na Natječaj za financiranje specijalističkog usavršavanja doktora medicine financirano sredstvima Mehanizma za oporavak i otpornost (sredstva EU), a sve sukladno Nacionalnom planu specijalističkog usavršavanja zdravstvenih radnika za petogodišnje razdoblje (2020.-2024.).

Dobna struktura liječnika zaposlenih u ordinacijama obiteljske (opće) medicine te lokacija pojedinih ordinacija obiteljske (opće) medicine na depriviranim područjima (Općina Krnjak, Mahično i Šišljavić) kao i dobna struktura dr. med. specijalista pedijatrije te dr. med. specijalista ginekologije i opstetricije na području Doma zdravlja Karlovac ukazuju na potrebu planiranja u narednom razdoblju daljnjeg specijalističkog usavršavanja iz obiteljske medicine, ginekologije i opstetricije i pedijatrije, radi osiguranja kontinuiteta te poboljšanja kvalitete i dostupnosti primarne zdravstvene zaštite.

Veliki problem u 2022. godini bio je kronični nedostatak liječničkog kadra te je bio veliki izazov osigurati kvalitetnu zdravstvenu uslugu pogotovo u ruralnim ambulantama (Krnjak, Draganić, Mahično, Lasinja, Skakavac). Odlazak na specijalizacije ili duža odsutnosti nositelja tima ( porodni dopust, bolovanje i sl.) uzrokuje osipanje broja pacijenata koji teže dugogodišnjoj skrbi jednog zdravstvenog tima što je sve teže osigurati.

Ako se nastavi takav trend nemogućnosti povećanja prihoda uslijed nedostatka broja pacijenata po ordinacijama te pronalaska novih liječnika biti će nužno preispitati opravdanost postojanja svih ugovorenih ordinacija, a pogotovo onih koji imaju već duže vrijeme nedovoljan broj pacijenata za punu glavarinu te će se morati napraviti u skladu s HZZO-om i Karlovačkom županijom optimalna reorganizacija.

Nakon stupnja na snagu novog Zakona o zdravstvenoj zaštiti u 2023. godini biti će nužno izmijeniti Mrežu javno zdravstvenih usluga na području Karlovačke županije te uskladiti broj stanovnika sa limitima pacijenata po ordinacijama pogotovo na urbanim područjima županije, a da se na utječe na dostupnost i kvalitetu usluge na ruralnom području.

Dom zdravlja je i u 2022. isplaćivao svim zdravstvenim i nezdravstvenim radnicima punu plaću sukladno Kolektivnom ugovoru za djelatnost zdravstva kao i ostala materijalna prava, kao što su jubilarne nagrade, pomoći za bolovanje, dar za djecu, regres i božićnicu iako ustanova ta sredstva ne ugovara zasebno iz državnog proračuna tako da te isplate terete redovno poslovanje Doma zdravlja.

**Ugovaranje zdravstvene djelatnosti**

Financijsku podlogu za rad i pružanje usluga zdravstvene zaštite čine sklopljeni ugovori o pružanju usluga između Doma zdravlja Karlovac i Hrvatskog zavoda za zdravstveno osiguranje za svaku pojedinu godinu.

Sve što je bilo planirano je i izvršeno pa je tako ustanova 2022. godinu završila sa

sklopljenim ugovorima sa HZZO-om za obavljanje slijedećih djelatnosti:

1. opća medicina : 17 timova

2. dentalna medicina : 10 timova

3. zdravstvena zaštita predškolske djece: 2 tima

4. zdravstvena zaštita žena: 1 tim

4. patronažna služba : 14 prvostupnik/ca sestrinstva

5. ortodontska ordinacija: 1 tim

6. RTG zubna dijagnostika : 2 inž. radiologije

7. 6,5 timova sanitetskog prijevoza

8. 2 koordinatora za palijativnu skrb

9. 2 mobilna palijativna tima.

Dakle, i više od planiranog ugovorene su dvije ordinacije obiteljske medicine, jedan tim zdravstvene zaštite predškolske djece te još jedan mobilni palijativni tim.

**Organizacija djelatnosti**

 Osnovna djelatnost Doma zdravlja Karlovac je pružanje usluga primarne zdravstvene zaštite na način i prema uvjetima iz sklopljenih ugovora sa ugovornim partnerom HZZO-om, koju trebaju ostvariti ugovoreni timovi. Djelatnost treba organizirati uz provedbu redovite kontrole rada i izvješćivanja o radu svih nadležnih tijela i institucija: Upravnog vijeća, Upravnog odjela za hrvatske branitelje i zdravstvo, HZZO-a, Ministarstva zdravstva i ostalih po potrebi.

U 2022. godini sklopljeni su ugovori sa HZZO-om za pružanje usluga primarne zdravstvene zaštite što znači daljnje napore zdravstvenih radnika prema ispunjenju svih ugovorenih obveza te izvršenje svih tzv. DTP postupaka putem kojih se prati rad liječnika te se na taj način nastoji povećati njihova efikasnost u radu. Istovremeno se na taj način dodatno vrši kontrola njihova rada odnosno učinkovitost.

Komisija za unutarnji nadzor koje je osnovana u Domu zdravlja Karlovac ima za zadaću pratiti kvalitetu rada svih zdravstvenih radnika te podnositi pisana izvješća o izvršenju sukladno Planu unutarnjeg nadzora koju donosi Upravno vijeće zdravstvene ustanove.

Komisija za unutarnji nadzor u 2022. kontinuirano je provodila stručne nadzore prema svom Programu stručnog nadzora, a prema potrebi i izvanredne stručne nadzore.

Rad 6,5 timova sanitetskog prijevoza i u 2022. godini bio je opterećen sa velikim brojem naloga za sanitetski prijevoz što je dodatno otežano od siječnja 2012. kada je ovaj Odsjek preuzeo i hitne sanitetske prijevoze iz Opće bolnice Karlovac u zdravstvene ustanove u Zagrebu, sukladno naputku Ministra zdravstva.

Dom zdravlja zbog sve većeg opsega posla i zahtjeva za sanitetski prijevoz pacijenata zapošljava veći broj radnika nego što ugovara za djelatnost sanitetskog prijevoza pa je potrebno ugovoriti još dva tima sanitetskog prijevoza te proširiti broj timova u Mreži za područje Karlovačke županije što je stalni zahtjev prema Ministarstvu zdravstva RH.

Dodatna otežavajuća okolnost su sanitetska vozila koja su stara i imaju veliki broj pređenih kilometara te ih je potrebno stalno zanavljati i održavati da bi se cijeli posao sanitetskog prijevoza mogao uspješno obaviti.

Za trošak nabave novih vozila nisu se iznašla sredstva u proračunu Karlovačke županije niti su odobrena u decentraliziranim sredstvima za 2022. godinu te stoga nisu niti nabavljana. Ustanova izdvaja dodatna financijska sredstva izvan ugovora sa HZZO-om i zapošljava dodatne vozače u službi saniteta zbog velikog broja sanitetskog naloga koje svaki dan izdaju 37 ordinacija obiteljske medicine te osigurava stalnu 24 satnu pripravnost radi obavljanja hitnih sanitetskih prijevoza, a još uvijek se obavljaju i prijevozi Covid pozitivnih pacijenata uz poštivanje propisanih epidemioloških mjera. U 2022. godini je obavljeno ukupno 9494 prijevoza u sanitetu što je u prosjeku dnevno 40 prijevoza pacijenata na razne lokacije u Gradu i izvan njega.

 Vozila za sanitetskih prijevoz se dodatno rabe te je nabavka i zanavljanje istih proces koji će trajati godinama ( prilog: popis vozila u sanitetu).

 Zdravstvene radnice u Odsjeku patronaže i dalje kontinuirano na lokaciji Dubovac, dr. Vladka Mačeka 48, uz svoju osnovnu djelatnost obavljaju uzimanje uzoraka za brzo antigensko testiranje.

 Najveći problem je nedostatak liječnika na velikom broju lokacija tako da smo 2022. godinu završili s nedostatkom 6 od 17 ugovorenih liječnika u ordinacijama: (**bold – nedostaje)**

1. Dr. Vladka Mačeka 48, Karlovac, Dubovac – 4 ordinacije obiteljske medicine **(-1)**

2. Gaja Petrovića 2, Karlovac, Banija – 3 ordinacije obiteljske medicine**(-1)**

3. Izidora Kršnjavoga 1, Rakovac – 2 ordinacije obiteljske medicine**(-1)**

4. Domjanićeva 19, Karlovac, Luščić – 2 ordinacije obiteljske medicine

5. Krnjak 5, Krnjak – 1 ordinacija obiteljske medicine**(-1)**

6. Mahično 60a, Mahično – 1 ordinacija obiteljske medicine**(-1)**

7. Draganići 1b, Draganići – 1 ordinacija obiteljske medicine**(-1)**

8. Lasinjska cesta 19, Lasinja – 1 ordinacija obiteljske medicine

9. Skakavac 11, Skakavac – 1 ordinacija obiteljske medicine

10. Šišljavić 44, Šišljavić – 1 ordinacija obiteljske medicine.

U 2023. odlazak su najavile još dvije liječnice sa lokacije dr. Vladka Mačeka 48, Karlovac.

Natječaji se kontinuirano objavljuju bez uspjeha, a nedostatak liječnika pokrivamo s preostalim kadrovima koji rade i na više lokacija dnevno što i njih dodatno opterećuje u radu odnosno skapamo Ugovore o djelu s zdravstvenim radnicima u mirovini.

Pošto se radi o lokacijama koje nisu na jednom mjestu već se nalaze na udaljenim lokacijama takav rad će biti teško dugoročno održiv.

 Unatoč brojnim otežavajućim okolnostima i dodatnim aktivnostima koje je Dom zdravlja Karlovac zajedno s svojim radnicima preuzeo i obavlja, pružanje zdravstvenih usluga nije nikada došlo u pitanje i osigurava se njezin kontinuitet i dostupnost.

**Poslovanje**

 Dom zdravlja Karlovac najviše prihoda ostvaruje putem glavarina za obavljanje djelatnosti koje ugovara sa Hrvatskim zavodom za zdravstveno osiguranje, a manji dio su vlastiti prihodi i decentralizirana sredstva kroz proračun osnivača Karlovačke županije.

 Prihodovna strana Proračuna je definirana već zaključenim Ugovorima o pružanju zdravstvenih usluga s HZZO ili važećim propisima o kriterijima za zaključivanje novih Ugovora.

 Preuzimanjem i ugovaranjem novih ordinacija u Dom zdravlja Karlovac došlo je i do povećanja broja radnika i povećanja troškova oko uređenja i opremanja ordinacija kao i opremanja nužnom kompjuterskom i medicinskom opremom ali su ta ulaganja bila opravadana radi ispunjavanja uvjeta koji su propisani i koji predstavljaju podlogu za izvršenje ugovora sa HZZO-om.

 Nastojalo se što prije uspostaviti normalan rad novih ordinacija da bi sustav počeo što prije prihodovati na najbolji mogući način.

 Decentralizirana sredstva u 2022. godini umanjena su s predviđenih 540.000,00 kuna na iznos od 420.000,00 kuna te su 100% iskorištena, smanjeni su za 49,55% u odnosu na 2021. godinu te su nedostatni u odnosu na iskazane realne potrebe.

 Vlastiti prihodi su značajno manji nego prethodnih godina iz razloga jer se više ne obavlja toliki broj BAT testiranja kao u doba najveće pandemije Covid koja su se naplaćivala, a i prihod od najma poslovnog prostora je značajno smanjen u 2022. godini zbog smanjenja cijene najma Odlukom županijske skupštine Karlovačke županije.

 Rashodi su također velikim dijelom definirani odnosno određeni postojećim Zakonskim i podzakonskim aktima, a poslovanje Doma zdravlja dodatno opterećuju visoki režijski troškovi na koje je teško značajnije utjecati, a u to spadaju troškovi grijanja, troškovi el. energije, goriva, održavanja i popravaka sanitetskih vozila te ostali režijski troškovi koji su uslijed inflacije narasli unatoč svim mjerama Vlade RH za njihovo umanjenje.

Sva prava iz radnog odnosa kao što su npr. obvezna stručna usavršavanja plaćaju se iz sredstava ustanove, sve nabavke lijekova, sanitetskog materijala, materijala za čiščenje, uredskog materijala i sredstva za rad, računala, printera, uredskog namještaja, nabavka i održavanje vozila, nabavka i održavanje medicinske opreme, sve obvezne aktivnosti vezane uz zaštitu na radu ( atesti, servisi, zbrinjavanje infektivnog otpada ), nabavka goriva za grijanje, pogonska goriva za vozila, komunalne usluge, tekuće i investicijsko održavanje zgrada i ordinacija na 11 lokacija u Gradu Karlovcu i šire i dr. terete sredstva koju ustanova ugovori sa HZZO-om što predstavlja veliko financijsko opterećenje.

Sva medicinska oprema za rad, sva vozila u službi saniteta i patronaže moraju biti adekvatno održavana i moraju se kontinuirano zanavljati jer predstavljaju osnovna sredstva za rad odnosno pružanje zdravstvenih usluga.

 Veliki problem u poslovanju su tužbe radnika koji se vode na nadležnim sudovima vezano uz problem neisplaćenih prekovremenih sati, osnovice plaće i druga prava po Kolektivnom ugovoru za službenike i namještenike u javnom sustavu, a na koje sama ustanova nije mogla utjecati, a koje dolaze na naplatu temeljem pravomoćnih sudskih presuda.

 Na poslovanje u 2022. godini su značajno utjecala inflatorna kretanja u okruženju, povećani troškovi poslovanja uz smanjeni vlastiti prihod, te je Dom zdravlja Karlovac nakon višegodišnjeg pozitivnog poslovanja, 2022. godinu završio s manjkom prihoda koje će podmiriti viškom iz prethodnih razdoblja sukladno Višegodišnjem planu uravnoteženja.

**Investicijsko i tekuće održavanje prostora i opreme**

Planom nabave za 2022. predviđena su ulaganja u nabavu roba, radova i usluga za potrebe redovnog poslovanja i obavljanja djelatnosti Doma zdravlja te investicijsko i tekuće održavanje prostora i opreme.

Prema Karlovačkoj županiji proslijeđen je prijedlog plana nabave iz decentraliziranih sredstva za 2022. godini koji je nakon usvajanja Dom zdravlja Karlovac utrošio u pokriće dijela troškova tekućeg i investicijskog ulaganja u objekte i vozila, informatičkih programa te održavanje medicinske opreme za rad.

Dobivena decentralizirana sredstva iz proračuna Karlovačke županije u iznosu od 420.000,00 kuna nisu bila dostatna za značajnija kapitalna ulaganja u prostor i opremu te je ustanova većinu troškova podmirila iz vlastitih sredstava.

Karlovačka županije je u 2022. financirala opremanje uredskim namještajem i medicinskom opremom uređenje ordinacije obiteljske medicine u Lasinji u iznosu od 80.000,00 kuna te izdvojila 50.000,00 kuna na nabavku vozila za patronažu.

Vozila za sanitet i patronažu će se morati u narednom kraćem razdoblju zanoviti jer zbog velikog broja prijeđenih kilometara i starosti vozila sve su veći troškovi održavanja koji se ne mogu izbjeći. Dom zdravlja Karlovac zaprimi u prosjeku svaki dan 40 sanitetskih naloga za prijevoz što ležećih ili pokretnih pacijenata u Zagreb, unutar grada Karlovac ali i šire (Rab, Lovran, Krapinske toplice i sl.). Osim toga moraju biti 24 sata u pripravnosti radi hitnih sanitetskih prijevoza iz Opće bolnice Karlovac prema bolnicama u Zagrebu. Za sve te aktivnosti nužna su im ispravna i kvalitetna vozila koja osiguravaju sigurnost i zaštitu radnika, ali i pacijenata koji se njima koriste i koji imaju pravo na kvalitetnu zdravstvenu uslugu.

 U službi patronaže, svaki dan 14 patronažnih sestara-prvostupnica sestrinstva kreće sa vozilima neovisno o vremenskim uvjetima prema pacijentima na području cijelog Grada Karlovca i svih 52 naselja.

Dom zdravlja djelatnost obavlja na 11 lokacija u Gradu Karlovcu i na terenu (Mahično, Rečica, Skakavac, Krnjak, Šišljavić, Draganić, Lasinja) i u obvezi je održavati sve objekte, neovisno o tome jesu li u zakupu ili ih koristi Dom zdravlja. Neki objekti su u prilično lošem stanju, česti su kvarovi na instalacijama (pucanje vodovodnih instalacija, kvarovi na instalacijama el.energije, toplinskim instalacijama) i krovištima objekata, a Dom zdravlja je kao zakupodavac u ugovornoj obvezi vršiti popravke.

Tako je uslijed velikog nevremena odnosno udara olujnog vjetra koji je u srpnju 2022. zadesio područje Karlovačke županije došlo do velikih oštećenja krovova na Ambulanti Skakavac i Ambulanti Draganić u ukupnoj vrijednosti 300.000,00 kuna koje je ustanova morala sama sanirati i osigurati daljnji rad. Isto je predstavljalo izvanredni trošak koji nije bio planiran.

Kao preduvjet daljnjim obnovama ambulanti izrađeni su projekti energetske obnove Doma zdravlja na lokaciji dr. Vladka Mačeka 48, Karlovac, na lokaciji Mahično, na lokaciji Draganić te na lokaciji Skakavac te čekaju da se objave adekvatni natječaji EU za prijavu.

 Poslovanje Doma zdravlja Karlovac opterećuju značajni režijski troškovi pa su se i u 2022. godini izvršavali zahvati na ordinacijama s ciljem smanjenja utroška energije uz postizanje optimalnih rezultata.

Tako se nakon preuzimanja ordinacije liječnice obiteljske medicine u zakupu koja je otišla u mirovinu sa danom 10. svibnja 2022. ista sanirala na lokaciji Izidora Kršnjavog 1, Karlovac. Na toj lokaciji Dom zdravlja Karlovac ugovora dvije ordinacije obiteljske medicine u smjenskom radu. Zamijenjena je kompletna stolarija, elektro i vodovodne instalacije, uredili podovi i zidovi, nabavio novi uredski namještaj i računalo sve s ciljem očuvanja broja pacijenata te povećanja kvalitete rada zdravstvenih radnika i pružanja zdravstvenih usluga.

Kontinuirano se obnavljala stara i nabavljala nova računalna oprema i programi na svim lokacijama i u svim ordinacijama Dom zdravlja Karlovac te se nabavljala i nova medicinska oprema što je preduvjet za osiguravanje kvalitete zdravstvenih usluga te pružanje novih usluga izvan standarda.

Suradnja sa Gradom Karlovcem se je uspješno nastavila i u 2022. godini te su predviđena sredstva u iznosu od 30.000,00 kuna u Proračunu Grada Karlovca iskorištena za pokriće dijela troška nabavke vozila za službu patronaže Doma zdravlja Karlovac.

**Stručni rad**

U 2022. godini obavljali su se unutarnji nadzori stručnog rada zdravstvenih radnika te su se odvijale redovite rasprave po stručnoj problematici kao i davali prijedlozi za rješavanje problema iz domene struke kao i prijedlozi o poboljšanju stručnoga rada.

Kao tijela koja razmatraju stručni rad su Stručno vijeće, Stručni kolegiji, Etičko povjerenstvo te Povjerenstvo za kvalitetu koji imaju u obvezi kontinuirano pratiti sva zbivanja u okviru obavljanja medicinske djelatnosti te po osobnom viđenju i nahođenju ili temeljem prijedloga osiguranika, radnika ili ostalih relevantnih učesnika, poduzimati zakonom određene mjere.

Sve ordinacije u okviru svoga rada svaki mjesec održavaju „peer grupe“ unutar djelatnosti, a to je stručni sastanak istovrsnih stručnjaka koji se održava zadanom dinamikom (najmanje 10 x godišnje) gdje se raspravlja o određenim temama iz djelokruga rada.

Svi zdravstveni radnici u obvezi su se kontinuirano educirati te prikupljati tzv. „bodove“ tijekom godine da bi obnovili svoje licence za rad pa je tako bilo i u 2022. godini, a trošak njihove edukacije je u obvezi podmiriti poslodavac.

U 2022. godini su svi radnici iz sanitetskog prijevoza pohađali obvezni tečaj iz osnovnih mjera održavanja života uz upotrebu automatskog vanjskog defibrilatora u Zavodu za hitnu medicinu Karlovačke županije što je preduvjet za njihov rad te se takve edukacije moraju obnavljati svake dvije godine.

**Specijalizacije**

Ministar zdravstva RH je 03. svibnja 2022. godine donio Odluku o specijalističkom usavršavanju doktora medicine raznih djelatnosti koje će se financirati kroz sredstva Mehanizma za oporavak i otpornost koja će se dodijeliti Ministarstvu zdravstva za provedbu Nacionalnog plana oporavka i otpornosti 2021.-2026.

U 2022. godini započele su specijalizaciju dvije liječnice Doma zdravlja Karlovac iz područja obiteljske medicine te jedna iz medicine rada te se na taj način nastoji riješiti problem obnavljanja kadrova i djelatnosti u budućnosti.

Specijalizacije koje su započete Dom zdravlja Karlovac će prijaviti na Natječaj za financiranje specijalističkog usavršavanja doktora medicine financirano sredstvima Mehanizma za oporavak i otpornost (sredstva EU).

Sklopljen je Sporazum između Karlovačke županije i Doma zdravlja Karlovac, radi specijalističkog usavršavanja doktora stomatologije iz ortodoncije, radnika Doma zdravlja Karlovac Miodraga Marjanovića iz Karlovca, Stanka Vraza 42E, za potrebe Doma zdravlja Karlovac kojim se županija obvezuje financirati tu specijalizaciju.

U 2023. godini planira se nastaviti s specijalizacijama te raspisati natječaj za 2 specijalizacije iz obiteljske medicine te 1 iz zdravstvene zaštite predškolske djece i 1 iz ginekologije i opstreticije, a sve sukladno Nacionalnom planu specijalističkog usavršavanja zdravstvenih radnika za petogodišnje razdoblje (2020.-2024.).

Urbroj: 12-172/23

Karlovac, 31. siječanj 2023.

 Ravnateljica Doma zdravlja Karlovac:

 Tatjana Šterk-Tudić, mag. oec.